Dødstallet fortsætter med at stige efter den tragiske ulykke i Saudi-Arabien

Ved du noget? Kontakt Ekstra Bladet på 1224@eb.dk eller sms på 1224 (alm. takst)

Over to millioner muslimer valfarter i disse dage til Mekka i Saudi-Arabien på pilgrimsrejse for at fejre den årlige hajj.

I området Mina få kilometer fra Mekka blev den religiøse fejring torsdag forvandlet til en katastrofe.

Tusindvis af mennesker valfartede til området for at kaste sten på en mur som et symbol på, at de forsager djævelen, da der pludselig udbrød panik på en vejbro.

Panikken spredte sig hurtigt og folk væltede ud over broen, mens andre blev trampet ihjel. De Saudi-Arabiske myndigheder skriver på Twitter, at 717 personer er dræbt og 865 kvæstede.

- Ulykken er sket i Mina, og militæret er i gang med at hjælpe i området, siger talsmanden for det Saudi-Arabiske indenrigsministerium, brigadegeneral Mansour al-Turki til CNN.

Myndighederne i Saudi-Arabien melder, at der er udlændinge blandt både de dræbte og tilskadekomne.

En dansker er kvæstet

Udenrigsministeriets borgerservice bekræfter over for Ekstra Bladet, at der i hvert fald en dansker blandt de tilskadekomne. De skriver på Facebook, at de er i gang med at undersøge om der er flere danskere blandt de tilskadekomne.

Imran Shah, talsmand for Islamisk Trossamfund i Danmark, skønner over for Ritzau, at der er omkring 100 - 200 danskere, som er rejst til Saudi-Arabien for at deltage i hajj. Og det påvirker ham, at så mange af hans trosfæller har mistet livet.

- Det påvirker selvfølgelig, og derfor beder man som muslim for, at de kan komme hinsides med en accept og belønning af deres intention om at forsøge at udføre det ypperste ritual i islam, siger Imran Shah til Ritzau.

Den saudi-arabiske regering melder nu ud, at tragedien kunne være undgået.

- Hvis pilgrimmene havde fulgt vores instrukser, kunne den her type ulykker være undgået, siger den Saudi-Arabiske sundhedsminister Khaled Al-Falih til den arabiske TV-kanal El-Ekhbariya.

Ekstra Bladet følger udviklingen...

Kran vælter ned i kæmpe-moské: Mere end 100 døde